12 mans vas na ‘bendeverkragting’Die polisie in Gauteng sê twaalf mans is in hegtenis geneem nadat hulle glo ŉ vrou om die beurt verkrag het in Carletonville. Lt.kol. Lungelo Dlamini, woordvoerder van die polisie, sê die vrou en ŉ vriendin was glo op pad huis toe, toe hulle deur ŉ groep van agt onwettige myners voorgekeer is. Dlamini sê die 23-jarige vrou is met ŉ knopkierie oor die kop geslaan voor die mans haar in die veld in getrek en om die beurt verkrag het. Haar vriendin het intussen ontsnap. Dlamini sê die mans het die vrou hierna na ŉ huis geneem waar nog vier mans haar glo verkrag het. “Sy het beserings aan haar gesig en lyf opgedoen en is na ŉ hospitaal geneem vir behandeling.” Dlamini sê die mans is van Lesotho afkomstig en sal binnekort in die Carletonville-landdroshof verskyn.